Prasa-verlies verdubbel tot byna R1 mjd. | Netwerk24
Deur Francois Williams 10 September 2018 13:55
Een van die nuwe Prasa-treine. Foto: Thapelo Maphakela
Suid-Afrika se passasierstrein-maatskappy is op die rand van finansiële instorting, want sy verliese het bykans verdubbel van 2016 tot 2017.
Die Passasierspooragentskap van Suid-Afrika (Prasa) het in die 2016-'17-boekjaar 'n verlies van R928 miljoen gely teenoor die vorige boekjaar se verlies van R554 miljoen.
Dit blyk uit Prasa se amptelike jaarverslag van die vorige boekjaar wat uiteindelik by die parlement ingedien is, het Eyewitness News (EWN) berig. Die verslag is al 'n jaar laat.
Die verlies van R928 miljoen verskil van die verlies van R1,3 miljard wat in 'n vroeëre uitgelekte verslag van die ouditeur-generaal genoem is. Dit verskil ook van die verlies van R1,7 miljard waaroor Rapport die naweek berig het.
Die ouditeur-generaal het Prasa 'n gekwalifiseerde ouditmening gegee, want sy vermoë om as 'n lopende saak voort te gaan, is onder verdenking.
Die vertraging in die publisering van die jaarverslag is te wyte aan die onsekerheid oor of Prasa wel as 'n lopende saak kan voortgaan.
Die jaarverslag wys Prasa se onreëlmatige besteding in die boekjaar was R20,3 miljard, terwyl vrugtelose en vermorste uitgawes net minder as R1 miljard was.
Die ouditeur-generaal waarsku volgens EWN dat daar 'n gebrek is aan 'n stelsel om alle onreëlmatige, vrugtelose en vermorste uitgawes te identifiseer en openbaar te maak. Hy kan dus nie met sekerheid sê of die syfers volledig is nie.
Die DA het in Augustus 'n uitgelekte weergawe van die ouditeur-generaal se verslag oor Prasa bekend gemaak. Hiervolgens het Prasa oor die afgelope paar boekjare reeds 'n opgelope verlies van sowat R4,5 miljard gely.
Manny de Freitas, DA-woordvoerder oor vervoer, het op grond van die verslag klagte teen die Prasa-direksie by die polisie ingedien.